sinarproject/legisdata huggingface dataset:
Pertanyaan 256: PROJEK INFRASTRUKTUR
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN CHUA WEI KIAT (N14 RAWANG)
Jawapan oleh: Y.A.B. Dato' Menteri Besar

Y.B. TUAN CHUA WEI KIAT

Apakah impak PKP terhadap perlaksanaan projek infrastruktur dalam Negeri Selangor?

Bagaimana Kerajaan Negeri akan memastikan projek ini disiapkan dalam sempurna dengan mengikuti jadual?

Y.A.B. Dato' Menteri Besar

(a) dan (b) dijawab bersekali :-

Sepanjang tempoh Perintah Kawalan pergerakan (PKP), pelaksanaan projek infrastruktur di Negeri Selangor terkesan dari segi prestasi kemajuan berikutan dengan aktiviti-aktiviti sektor pembinaan dan pengilangan yang diberhentikan sepanjang PKP. Walaupun kebenaran beroperasi dapat dimohon daripada Kementerian Perdagangan Antarabangsa dan Industri (MITI), terdapat juga sebilangan kontraktor yang tidak dapat meneruskan kerja berikutan dengan ketiadaan bahan binaan daripada pengusaha kilang. Oleh sedemikian, kesemua projek-projek infrastruktur di Negeri Selangor layak diberikan Extension of Time (EOT).

Walau bagaimanapun, sebaik sahaja Perintah Kawalan Pergerakan Pemulihan (PKPP) diperkenalkan, jabatan/agensi yang terlibat telah memberi komitmen yang tinggi bagi memastikan kesemua projek infrastruktur ini dapat dilaksanakan mengikut jadual setelah mengambil kira EOT yang akan diberikan.

Usaha Kerajaan Negeri dalam memastikan projek-projek infrastruktur dapat dilihat dari segi pemantauan yang diselaraskan di antara Unit Perancang Ekonomi Negeri (UPEN) dan juga jabatan/agensi yang terlibat.

UPEN dengan kerjasama jabatan/agensi pelaksana akan sentiasa memantau pelaksanaan projek bagi memastikan projek-projek pembangunan berjalan

mengikut jadual. Usaha tersebut melibatkan pemantauan laporan prestasi bulanan yang dikemukakan oleh jabatan/agensi pelaksana dan pemantauan Mesyuarat Teknikal Perancangan dan Pelaksanaan Projek-projek Pembangunan Negeri (JKTPN) yang dilaksanakan setiap suku tahun. Manakala bagi projek-projek yang lewat jadual, pelaksanaan projek akan dipantau dan dibincangkan secara terperinci melalui mesyuarat khas bagi membincangkan dan mencari penyelesaian terhadap masalah yang dihadapi dalam melaksanakan projek. Lawatan tapak juga akan dilaksanakan oleh UPEN dan jabatan/agensi pelaksana dari semasa ke semasa berdasarkan keperluan.